రూ.10,000 కోట్ల లాభార్జనే ధ్యేయం
- బ్యాంక్‌ ఆఫ్‌ ఇండియా ఈడీ శంకర్‌
నవతెలంగాణ, వాణిజ్య విభాగం: వచ్చే ఏడాది మార్చి నాటికి రూ.10,000 కోట్ల లాభార్జనే ధ్యేయంగా తాము ముందుకు సాగుతున్నట్టుగా బ్యాంక్‌ ఆఫ్‌ ఇండియా ఎగ్జిక్యూటివ్‌ డైరెక్టర్‌ ఆర్‌.వి.శంకర్‌ వెల్లడించారు. ఈ లక్ష్యాన్ని అందుకొనేందుకు గాను సిబ్బంది మరింత అంకిత భావంతో ఖాతాదారులకు సేవలందిస్తూ ముందుకు సాగాలని సూచించారు. నిర్ధేశించుకున్న లక్ష్యాన్ని అందుకోగలిగితే అనతి కాలంలోనే బ్యాంక్‌ ఆఫ్‌ ఇండియా ఇతర బ్యాంకులను కొనుగోలు చేసే స్థాయికి చేరుకోగలదని ఆయన విశ్వాసం వ్యక్తం చేశారు. హైదరాబాద్‌లో బ్యాంకు ఖాతాదారులు, సిబ్బందితో విడివిడిగా ఏర్పాటు చేసిన సమావేశాల్లో ఆయన పాల్గొని ప్రసంగించారు. బ్యాంక్‌ ఆఫ్‌ ఇండియా దేశ వ్యాప్తంగా నిర్వహిస్తున్న 'ఘర్‌ ఘర్‌ దస్తక్‌' కార్యక్రమంలో భాగంగా హైదరాబాద్‌లో ఏర్పాటు చేసిన ఈ సమావేశాల్లో ఆయన పాల్గొన్నారు. ఈ కార్యక్రమాల్లో బ్యాంక్‌ నేషనల్‌ బ్యాంకింగ్‌ గ్రూపు చెన్నై జనరల్‌ మేనేజర్‌ ఆర్‌.కె.మిత్రా తెలంగాణ జోనల్‌ మేనేజర్‌ ఎస్‌.బి.రారు, లార్జ్‌ కార్పొరేట్‌ బ్రాంచ్‌ డీజీఎం వి.ఎ.మోహన్‌ కుమార్‌, తెలంగాణ జోనల్‌లోని వివిధ శాఖల మేనేజర్లు, సిబ్బంది పాల్గొన్నారు.
మీ స్నేహితులకు రికమెండ్ చెయ్యండి